b'\n_START_ARTICLE_\nF\xc3\xa6lles basis\n_START_PARAGRAPH_\nF\xc3\xa6lles basis, eller jordet basis er navnet p\xc3\xa5 et forst\xc3\xa6rkertrin baseret p\xc3\xa5 en bipolar transistor. Navnet skyldes at transistorens basis, for s\xc3\xa5 vidt ang\xc3\xa5r vekselsp\xc3\xa6ndinger (signaler) st\xc3\xa5r i forbindelse med den ene "side" af s\xc3\xa5vel signalkilden p\xc3\xa5 forst\xc3\xa6rkertrinnets indgang som den belastning trinnet driver gennem sin udgang. Denne type forst\xc3\xa6rkertrin bruges relativt sj\xc3\xa6ldent, idet det har en us\xc3\xa6dvanlig lav indgangsimpedans. Til undtagelsrerne h\xc3\xb8rer VHF- og UHF-forst\xc3\xa6rkere, hvor det faktum at udgangssignalet kun passerer en enkelt PN-overgang er en afg\xc3\xb8rende fordel._NEWLINE_Ud over den lille indgangsimpedans kendetegnes f\xc3\xa6lles basis-forst\xc3\xa6rkertrinnet af en stor sp\xc3\xa6ndingsforst\xc3\xa6rkning (over 100 gange eller 40 dB) samt en middelstor udgangsimpedans, i praksis af st\xc3\xb8rrelsesordenen 500 ohm til 10 kiloohm.\n_START_SECTION_\nS\xc3\xa5dan virker f\xc3\xa6lles basis-trinnet\n_START_PARAGRAPH_\nTil h\xc3\xb8jre ses diagrammet for et f\xc3\xa6lles basis-trin: Transistorens basis er tilsluttet en sp\xc3\xa6ndingsdeler best\xc3\xa5ende af modstandene R_1 og R_2, som s\xc3\xb8rger for at basis har en sp\xc3\xa6nding der er s\xc3\xa5 tilpas meget h\xc3\xb8jere end sp\xc3\xa6ndingen p\xc3\xa5 emitter, at der gennem transistorens kollektor og emitter g\xc3\xa5r en vis str\xc3\xb8m, kaldet hovedstr\xc3\xb8mmen, for sm\xc3\xa5signal-transistorer typisk 1-10 milli-ampere. Denne str\xc3\xb8m er afpasset, s\xc3\xa5 der over emittermodstanden R_4 er et sp\xc3\xa6ndingsfald p\xc3\xa5 mellem en tiendedel og en sjettedel af den samlede forsyningssp\xc3\xa6nding U_{CC}, mens transistorens kollektor-emitter-str\xc3\xa6kning og kollektormodstanden R_3 "deles om resten"._NEWLINE_Midtpunktet i sp\xc3\xa6ndingsdeleren R_1 og R_2 er stabiliseret ved hj\xc3\xa6lp af kondensatoren C_2, s\xc3\xa5ledes at de sm\xc3\xa5 variationer i str\xc3\xb8mforbruget ind igennem transistorens basis der vil forekomme n\xc3\xa5r trinnet behandler signaler, ikke kan "forrykke" sp\xc3\xa6ndingen p\xc3\xa5 transistorens basis._NEWLINE_Det signal der skal forst\xc3\xa6rkes (er symboliseret ved diagramsymbolet for en tonegenerator), f\xc3\xb8res ind p\xc3\xa5 transistorens emitter via indgangskondensatoren C_1: Dette medf\xc3\xb8rer nogle sm\xc3\xa5 variationer i sp\xc3\xa6ndingsforskellen mellem basis og emitter, og da denne sp\xc3\xa6nding er afg\xc3\xb8rende for hvor stor en str\xc3\xb8m transistoren "lader passere", vil signalet ytre sig som variationer i hovedstr\xc3\xb8mmen, og dermed i sp\xc3\xa6ndingsfaldet over kollektormodstanden R_3, hvorfra udgangssignalet tages ud gennem udgangskondensatoren C_3.\n_START_SECTION_\nEgenskaber\n_START_PARAGRAPH_\nBetragter man diagrammet i en "\xc3\xb8jeblikssituation" hvor indgangssp\xc3\xa6ndingen, og dermed ogs\xc3\xa5 sp\xc3\xa6ndingen p\xc3\xa5 emitteren, stiger, s\xc3\xa5 vil sp\xc3\xa6ndingsforskellen mellem basis og emitter, og med den hovedstr\xc3\xb8mmen I_E , falde. Derved falder ogs\xc3\xa5 sp\xc3\xa6ndingsfaldet over kollektormodstanden R_3, og da dennes \xc3\xb8verste ende er koblet til et sted med konstant j\xc3\xa6vnsp\xc3\xa6nding, vil udgangssignalet stige som f\xc3\xb8lge af det stigende indgangssignal: Ind- og udgangssignal "f\xc3\xb8lges" s\xc3\xa5 at sige ad, blot med den forskel at udsvinget p\xc3\xa5 udgangen er meget st\xc3\xb8rre end udsvinget i indgangssignalet._NEWLINE_I de f\xc3\xb8lgende formler repr\xc3\xa6senterer symbolet \\| beregningen for parallelkobling af modstande/impedanser.\n_START_SECTION_\nIndgangsimpedans\n_START_PARAGRAPH_\nIndgangsimpedansen Z_{ind} bestemmes prim\xc3\xa6rt af emitterens indre modstand r_E, idet Z_{ind} = R_4 \\| r_E, hvor r_E = \\frac{\\mathrm{25 mV}}{I_E}.\n_START_SECTION_\nUdgangsimpedans\n_START_PARAGRAPH_\nUdgangsimpedansen Z_{ud} er givet ved Z_{ud} = R_3 \\| \\frac{1}{H_{OE}}, hvor H_{OE} er transistorens udgangsimpedans p\xc3\xa5 kollektoren i forhold til emitteren.\n_START_SECTION_\nForst\xc3\xa6rkning\n_START_PARAGRAPH_\nSp\xc3\xa6ndingsforst\xc3\xa6rkningen A_u afh\xc3\xa6nger af den belastning R_L som trinnet skal drive, idet A_u = \\frac{R_3 \\| \\frac{1}{H_{OE}} \\| R_L}{R_4}\n_START_SECTION_\nNedre gr\xc3\xa6nsefrekvens\n_START_PARAGRAPH_\nSkillekondensatorerne i ind- og udgang har den bivirkning at de s\xc3\xa6tte en nedre gr\xc3\xa6nse for frekvenserne i de signaler trinnet kan bearbejde. Disse kondensatorer virker i samspil med ind- og udgangsimpedanserne samt den signalkilde hhv. belastning der tilsluttes, som et h\xc3\xb8jpasled. Derfor skal disse kondensatorer have s\xc3\xa5 tilpas store v\xc3\xa6rdier, at denne nedre gr\xc3\xa6nsefrekvens ikke f\xc3\xa5r nogen praktisk betydning for anvendelsen af forst\xc3\xa6rkertrinnet; dette er is\xc3\xa6r kritisk for trinnets indgang, da dets indgangsimpedans er temmelig lille.'